**Convocatòria per a la sol·licitud del complement específic per mèrits docents (quinquennis)**

**Preguntes freqüents**

**1. Qui pot demanar el complement?**

El poden demanar tots els docents que el dia 31-12-2025 tenguin dedicació a temps complet, dins les categories següents:

— Catedràtic d’universitat

— Titular d’universitat

— Titular laboral

— Catedràtic laboral

— Titular d’escola universitària

— Catedràtic d’escola universitària

— Professor permanent laboral

— Professor col·laborador.

**2. On es pot consultar al full de serveis si es pot sol·licitar la renovació del complement?**

Es pot veure a l’apartat de Mèrits de docència.

**3. Quin tram s’ha d’indicar a les dades de la sol·licitud d’UIBdigital?**

S’han de posar els cinc anys següents al dia següent a la data de fi del darrer quinquenni.

**4. Quants de quinquennis es poden sol·licitar?**

Es pot sol·licitar un màxim de sis quinquennis.

**5. Què es pot fer, si ja s’han demanat els sis quinquennis?**

Si un quinquenni ja concedit és de categoria inferior a l’actual, es pot renunciar a un tram d’aquesta categoria i sol·licitar el tram de quinquenni amb la categoria actual.

**6. És la primera vegada que deman el complement. Quines passes he de seguir?**

Cal contactar amb <consultes.pdi@uib.cat> i enviar-hi:

— Còpia dels contractes subscrits amb altres universitats o centres de recerca, nacionals o internacionals, sempre que pertanyin a una administració pública. Al contracte hi ha d’aparèixer la categoria de contractació, el temps de dedicació i les dates d’inici i finalització del contracte.

— Còpia de les credencials de becari o dels contractes de beques pre o postdoctorals vinculades a un organisme públic nacional o internacional.

**7. Com es calcula un quinquenni quan és la primera vegada que es demana?**

El temps de dedicació és important a l’hora de calcular el complement. Si la dedicació del contracte ha estat a temps parcial, es comptarà el 50 per cent del temps complet. Per tant, cinc anys naturals no tenen per què coincidir amb un quinquenni, si hi ha hagut qualque període de dedicació a temps parcial.

Si se superposen dos períodes amb dedicació a temps parcial, comptaran com un període a temps complet.

Un quinquenni són 1.825 dies a temps complet.

**8. El període d’una beca de col·laboració compta?**

No, només compten les beques pre o postdoctorals vinculades a un organisme públic nacional o internacional.

**9. El període en què s’ha ocupat un càrrec acadèmic compta?**

No.

**10. Es pot demanar el complement si el docent està en serveis especials?**

Sí, es pot demanar, però no es farà efectiu econòmicament fins a la reincorporació a la UIB.

**11**. **Un període d’any sabàtic compta?**

Sí.

**12. La docència en instituts de secundària compta?**

No, només la docència en altres universitats o centres de recerca, nacionals o internacionals, sempre que pertanyin a una administració pública.

**13.** **Es pot demanar el complement si el docent té una excedència per cura de fills?**

Sí, es pot demanar, però no es farà efectiu econòmicament fins a la reincorporació a la UIB.

**14**. **Quina categoria s’ha d’indicar a la sol·licitud?**

S’hi ha d’indicar la categoria actual.

**15. Si es pot demanar més d’un tram de quinquenni, s’ha de fer en diverses sol·licituds?**

No, només s’ha de fer una sol·licitud des del primer dia del primer tram fins al darrer dia del darrer tram.

**16. Els contractes amb universitats o centres de recerca internacionals i les credencials de becari d’organismes internacionals s’han de traduir?**

Sí, s’ha d’enviar una traducció del contracte amb una declaració jurada juntament amb la còpia del contracte.